## Mazón: “Destinem 35 milions d’euros a la reconstrucció d’infraestructures locals de 20 municipis afectats per les riuades”

*** Subratlla que les obres “avancen a bon ritme” a Torrent, Alcàsser, Picassent, Godelleta, Calles, Bugarra, Chera, Requena, Gestalgar, Sinarcas, Macastre, Cheste, Beniparrell, Albal, Catarroja, Massanassa, Aldaia, Buñol, Chiva i Loriguilla
* Avança que, en les pròximes setmanes, començaran els treballs en altres poblacions damnificades i destaca el suport de la Generalitat als municipis “en la recuperació d’infraestructures estratègiques per als seus veïns”
* Remarca el compromís del Consell per a recuperar “la total mobilitat com més prompte millor” i valora la inversió de més de 75 milions per a restablir totes les carretes de titularitat autonòmica “en temps rècord”
* Recorda que demà “estarà operativa” la targeta de transport gratuït per als afectats per les inundacions, que permetrà viatjar sense cost en Metrovalencia, Rodalia, EMT, Metrobús i autobusos autonòmics fins al 31 de desembre**

**València.**

El president de la Generalitat, Carlos Mazón, ha destacat que l’executiu valencià “ja està executant 35 milions d’euros en obres per a la recuperació i reconstrucció d’infraestructures locals de 20 municipis” que van patir danys greus provocats per les inundacions del passat mes d’octubre.

Mazón ha explicat que la Generalitat ha assumit les competències per a rehabilitar estructures municipals danyades dins del pla ‘Recuperem València’, amb la finalitat de “continuar fent costat a les poblacions damnificades davant de la dificultat que tenen d’escometre les actuacions i la necessitat d’executar-les com més prompte millor”.

En este sentit, ha subratllat que les obres “avancen a bon ritme” a Torrent, Alcàsser, Picassent, Godelleta, Calles, Bugarra, Chera, Requena, Gestalgar, Sinarcas, Macastre, Cheste, Beniparrell, Albal, Catarroja, Massanassa, Aldaia, Buñol, Chiva i Loriguilla.

El president ha avançat que, en les pròximes setmanes, començaran els treballs en altres poblacions, que augmentaran la dotació total de la Generalitat en esta matèria “a més de 40 milions d’euros amb mig centenar d’actuacions en 25 poblacions”. “A més, seguim amb la mà estesa per a assumir reparacions en altres municipis com Utiel”, ha remarcat.

Carlos Mazón ha insistit en el compromís del Consell per recuperar la mobilitat total dels afectats “com més prompte millor” per a facilitar el dia a dia dels ciutadans. En eixe sentit, ha recordat l’esforç de l’executiu valencià per a reactivar, des del passat el 7 de desembre i “en temps rècord”, la circulació en 18 de les 18 carreteres autonòmiques danyades per les riuades. En este sentit, ha recalcat la dotació de 75 milions d’euros de la Generalitat que ha permés restablir la circulació en els 47,3 quilòmetres de carreteres tallats per les inundacions.

Actuacions en infraestructures locals

En concret, les actuacions a Torrent se centren en la reconstrucció de dos passarel·les per als vianants i un pont que connecta el municipi amb el polígon industrial Pla d’Alcàsser. A més, s’han iniciat els treballs per a restablir les connexions ciclopedestres entre Alcàsser i Picassent, que van vore’s greument afectades per les inundacions. L’import previst per a totes estes obres s’ha estimat en 5.832.000 euros.

També a Picassent s’estan restaurant dos estructures en la carretera CV-4140, el pont de l’Omet i el pont del Mas de Sabater, que se situen sobre el barranc de Ninyerola, els dos en este municipi. El cost de les actuacions ascendix a 4.320.000 euros.

A Godelleta, s’estan duent a terme obres per a la reconstrucció de dos passos sobre el barranc del Murtal arrasats per la riuada, que unien el nucli urbà amb diferents urbanitzacions, amb una inversió de 3.456.000 euros.

Així mateix, en els municipis de Calles i Bugarra es destina un pressupost de 3.456.000 euros als treballs de recuperació del pont sobre el riu Túria, al seu pas per Bugarra, i la passarel·la sobre el riu Tuéjar a Calles.

Amb una dotació de 2.916.000 euros, s’han iniciat les obres de reconstrucció del pont sobre el riu Reatillo a Chera, mentres que, a Requena, ha començat la reparació del pont que dona accés al llogaret El Reatillo.

En el municipi de Gestalgar, s’ha establit una inversió d’1.836.000 euros per a reparar el camí de la depuradora, que permet l’accés a la zona sud del nucli urbà i que ha vist compromés el seu estat per la crescuda del riu, i per al camí de la central hidroelèctrica.  
Així mateix, s’estan fent labors de reconstrucció en dos ponts sobre el rierol del Regajo a Sinarcas, que ascendixen a 2.808.000 euros.

En el municipi de Macastre, les intervencions comprenen tres actuacions distintes amb un pressupost d’1.296.000 euros. Es tracta de la restauració de l’obra de fàbrica en l’encreuament del riu a l’altura del barranc del Burro i en l’encreuament del riu Magre; la rehabilitació de 1.000 metres lineals totals de camí i en els màrgens i el llit del riu i, finalment, la reposició de guals que permeten creuar-lo.

A Cheste, s’està treballant en els accessos al Circuit Ricardo Tormo. En concret, en la reparació del pont sobre el barranc de la Sechera, l’estructura en el camí perimetral i un gual inundable en l’accés 14 del circuit. L’import estimat ascendix a 1.080.000 euros.

Igualment, es destina un milió d’euros a reparar infraestructures en els municipis de Beniparrell, Albal, Catarroja, Massanassa i Aldaia, a on ja s’han començat les obres amb una inversió d’1.080.000 euros.

Per la seua banda, a Buñol, el cost de les obres ja iniciades ascendix a 864.000 euros i concernix dos ponts situats en el nucli urbà: el pont sobre el riu de l’antiga carretera CV-427 i el pont de la República, situat en l’avinguda del País Valencià.

A Chiva, la Generalitat s’ha fet càrrec de la rehabilitació del pont sobre el barranc de Gallego Camino Perenchiza, així com dos passarel·les per als vianants en el carrer Pintor Mora Yuste i el carrer Ramón y Cajal-Cruz de Piedra. A més, s’arreglaran diverses estructures del nucli urbà i l’accés a la urbanització El Bosque pel barranc de Pelos. El cost total de les obres és de 3.132.000 euros.

Finalment, a Loriguilla també s’ha iniciat la reconstrucció de dos ponts sobre el barranc de Pozalet, un dels quals al costat de l’estació de Renfe, la urbanització i el polígon de la Reva i una estructura sobre el barranc de La Almoralla. El pressupost estimat és de 2.700.000 euros.

**Targeta de transport gratuït ‘Recuperem València’, operativa des de demà**

El president ha recordat que demà, dilluns 24 de febrer, “la targeta de transport gratuït ‘Recuperem València’ estarà activa i permetrà als beneficiaris viatjar sense cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025”, dins del compromís del Consell de facilitar la mobilitat a tots els damnificats.

En este sentit, ha recalcat que la Generalitat ja ha distribuït, fins al moment, “132.000 targetes a 31 ajuntaments de les poblacions més danyades, perquè puguen agilitzar la seua distribució als residents de les poblacions”. Així mateix, ha detallat que l’executiu valencià ha posat a la disposició dels consistoris 50 treballadors i 21 punts autonòmics per a reforçar el dispositiu d’atenció per a la gestió i distribució d’esta.

A més, ha explicat que els residents en altres 50 poblacions afectades que hagen perdut el seu vehicle també poden beneficiar-se d’esta targeta gratuïta sol·licitant-la de manera telemàtica en la web de la Generalitat <https://atmv.gva.es/>.

Fecha: 23/02/2025